Het jy my lief 2 – Liplekker
Blye Versekering vir Dinsdag 11 Junie .2019 Tema: Het jy my lief 2
**** Vandag se teksgedeelte sê 'n paar belangrike goed. Eerstens 'n gebod of 'n opdrag is iets wat ek en jy moét uitvoer so dis nie opsioneel nie. –daarna volg die inligting wat gedoen moet word asook wat die gevolge daarvan sou wees indien ons die opdrag sou gehoorsaam. Geen wonder dat Jesus gesê het ons moet soos kindertjies word nie, dis so eenvoudig dat selfs 'n kind dit kan verstaan .
Joh 13 :34 Ek gee julle 'n nuwe gebod: julle moet mekaar liefhê. Soos Ek julle liefhet, moet julle mekaar ook liefhê. 35 As julle mekaar liefhet, sal almal weet dat julle dissipels van My is.
**** Die liefde wat ons het wys wat in ons harte aangaan Indien ons nie liefde vir mekaar het nie- wie se dissipels is ons dan? Dit laat mens dink nè Tog wil ek ook sê liefde is 'n vrug van die Gees. Jy hoef nie vir 'n appelboom te sê: Onthou jy is 'n appelboom so jy moet asb. appels dra nie, dit sal spontaan appels dra. Net so hoef ek en jy nie aan die vrug te werk nie jy gee net jou boom vir die HERE elke dag en die vrug kom vanself .
Onse Vader dankie vir U onvoorwaardelike liefde, verander ons sodat ons spontaan ander kan liefhê want dan sal die wêreld weet ons is U kinders. Ek bid vandag vir elkeen wie se naam met die letter D begin op ons poslys. Maak hulle bewus van U liefde en kragtige teenwoordigheid in hulle lewens en seën hulle met 'n hemelse seën. In Jesus se Naam Amen.